**Государственная итоговая аттестация по образовательным**

**программам основного общего образования в форме**

**основного государственного экзамена (ОГЭ)**

Демонстрационный вариант

контрольно-измерительных материалов

основного государственного экзамена 2025 года

по АВАРСКОЙ ЛИТЕРАТУРЕ

Подготовлен государственным бюджетным

учреждением Республики Дагестан

«ДАГЕСТАНСКИЙ НАУЧНО-ИССЛЕДОВАТЕЛЬСКИЙ ИНСТИТУТ ПЕДАГОГИКИ ИМ. А. А. ТАХО-ГОДИ»

**ХIалтIи тIубаялъул къагIида (инструкция)**

Авар адабияталъул экзамен гIуцIцIун буго кIиго бутIаялдаса (цIалдохъанас тIубазе ккола кинабниги 5 тIадкъай). ТIоцебесеб бутIаялда гъорлъе уна кIиго тIадкъаязул комплекс (1–4). ТIадкъаязул тIоцебесеб (1, 2) комплекс бухьараб буго гьениб кьураб шигIрияб яги прозаялдалъун хъвараб асаралъул бутIаялда. Гьеб асаралъул бутIаги цIалун, 1.1 яги 1.2, 2.1 яги 2.2 тIадкъаязул ЦОЯБ тIаса бищизе ва тIубазаризе ккола. ТIадкъай тIубазабулаго, авторасул пикру хисизабизе ва гъалатIал риччазе бегьуларо. ТIадкъаязул кIиабилеб (3, 4) комплексалда гьениб кьураб шигIрияб асаралъул: кочIол, балладаялъул яги басняялъул анализ гьабизе ккола. Асарги цIалун, 3.1 яги 3.2 тIадкъаязул ЦО тIаса бищун, гьединго 4-абилеб тIадкъайги тIуразаризе ккола*.* 4 тIадкъаялда рекъон, асаралъул анализ гьаби гуребги, гьеб цоги гьениб кьураб асаргун дандекквезеги ккола.

1.1/1.2, 2.1/2.2, 3.1/3.2 тIадкъаязе жавабал кьезе ккола 5–8 предложениялдалъун (къимат жавабалъул щвалде щвеялда бараб букIуна). 1 бутIаялъул тIадкъаял тIуралаго, тексталда хурхарал, ритIарал жавабал кьезе ккола. Адабияталъул хъвай-хъвагIаялъул нормабиги цIунун, жавабал берцинго, ричIчIуледухъ ва битIараб литературияб мацIалда хъвазе ккола.

2 бутIаялда гъорлъе уна щуго тIадкъай (5.1–5.5). ТIаса бищизе ккола ЦО ва гьеб литературияб темаялда хурхараб, 120–150 рагIудаса гIуцIцIараб, сочинение хъвазе ккола (100 ялдаса дагьал рагIабаздаса гIуцIцIараб сочинение бугони, гьелъие 0 балл щола).Адабияталъул хъвай-хъвагIаялъул нормабиги цIунун, сочинение берцинго, бичIчIуледухъ ва битIараб литературияб мацIалда хъвазе ккола. Темаги рагьун, нужерго пикрабазе художествияб асаралдаса далилал раче. Къимат лъола сочинениялъул гIемерал рахъал данде росун. Гьединго гьеб букIине ккола гъалатIал гьечIого хъван. Экзаменалда орфографиялъул словаралдаса, художествиял асаразул тIубарал текстаздаса ва кучIдузул тIахьаздаса пайда босизе бегьула.

Гьел тIадкъаял тIуразе бихьизабун буго 3 сагIатги 55 минутги. Нижер пикруялда 2 сагIаталда жаниб 1 бутIаялъул тIадкъаял тIуразе ва хутIараб заман 2 бутIаялъе кьезе ккола.

ОГЭялъул киналго бланкал цIола чIегIераб щакъиялъ. ЧIегIераб паста бугел яги гелалъул ручкабиги бегьула хIалтIизаризе. Черновикалдаса пайда босизеги бегьула. Гьелда хъваралде кIвар кьоларо къимат лъолаго. ХIасилалъе киналго тIадкъаязул баллал журала. Гьединлъидал, хIаракат бахъе киналго тIадкъаял тIуразе ва кIванагIан гIемер баллал щвезе.

Тавпикъ кьеги!

**АВАР АДАБИЯТАЛЪУЛ**

**2025 СОНАЛЪУЛ АСЛИЯБ ПАЧАЛИХЪИЯБ ЭКЗАМЕНАЛЪЕ**

**ЛЪАЙ БОРЦИНАЛЪУЛ МАТЕРИАЛАЛ**

**5 ВАРИАНТ (демоверсия)**

**1 бутIа**

|  |
| --- |
| ***Гъоркьехун кьураб асаралъул бутIаги цIалун, 1.1 яги 1.2, 2.1 яги 2.2 тIадкъаял тIуразаре. ТIадкъай тIубазабулаго авторасул пикру хисизабуге ва гъалатIал риччаге. Адабияталъул хъвай-хъвагIаялъул нормабиги цIунун, жавабал берцинго, бичIчIуледухъ, битIараб литературияб мацIалда хъвай.*** |

*МацI лъачIого, гьабичIо гьаб дуниял.*

*РагIи букIинчIебани, дунял гьадинаб букIинароан.*

*МацI лъачIого, кечI гьаби, лъим лъачIого,* *гIурулъе лъугьин буго.*

Цо-цояз мацI букарун хъвала кучIдул. Гьезул мацI релълъуна къвачIинибе бараб цIулакьоялъул хъуялда. Гьезда дунялалда щиб лъугьунеб бугебали бихьуларо, рагIуларо, лъаларо. Бералги гIундулги кIиго ругелъул, кIалъалалде цин цебе балагьизеги гIенеккизеги ккола. Ца таралъ мегIер толелъул, мацI рекIеда ччвичIого, авлахъалде, квелъ бахъун, биччан тезе бегьуларо. ГIакIа ккезе бегьула.

РагIи – гьеб буго магIна, нагIана, барки, пикру, унти, сурат, берцинлъи, бакъан, гьаракь. РагIи - гьеб буго тIехь.

Цо дир гьалмагъас абуна, жиндир pагIул хважаин жив вутила, бокьани кквелила кьураб paгIи, бокьани хвезе телила. Щибав чи жиндир рагIабазул бетIергьанлъун вукIине ккола. КIиго батIияб гьаялъул цо хважаинлъун хъвадарухъан вукIине бегьуларо. Гьа кIиго букIунаро, цо букIуна. ГIемер гьедула цIогьорги гьерсихъанги.

Гьаб тIехь тIимугъ батани, дица гьеб букъулеб буго авар мацIалъул куназ. Гьаб тIехь тIанса батани, дица гьеб бессулеб буго авар мацIалъул куназ. Цо кидаялиго гьаб мацIалда эркенлъиги, чилъиги, гьудуллъиги, гIумруги цохIо магIнаялъул рагIабилъун рукIана. Амма гьаб гьитIинаб халкъалъул мацI мискинаб бугилан цогидаз абизе те. Гьаб мацI дие бечедаб, хирияб буго. Гьаб мацIалъ загьир гьабула дица дир пикру, рекIел цIар, рокьи, ццин...

*Бицуна:* Москваялда лъаларо, Парижалда лъаларо тирулаго цо лакасда вихьун вуго Дагъистаналъул формаялъул, гIагараб бакIалъул махI-хасияталъул чи. Вохун гьесда аскIовеги вачIун, гьав кIалъазе лъугьун вуго. КIалъан вуго лак мацIалда, гьалмагь гIенеккун чIун вуго. КIалъан вуго турк мацIалда, гьес бетIер хьвагIун буго. КIалъан вуго лъарагI, лезги, гIараб... гIемерал мацIазда. Гьев вуцIцIухIун чIун вуго. Ахирги лакав, гьасул пайда гьечIилан, хьул къотIун нахъе унеб мехалъ дандияс гьикъун буго:

– МагIарул мацI лъаларищ дуда? Лакас абун буго, лъаларин.

– Огь, щибго жо лъалареб варани, – ян абун буго гьев лакасда жиндаго батIияб мацI лъаларев магIарулас.

Дун гьедин абулев гуро, дие киналго мацIал, киналго цIваби хириял руго. Амма щивасул жиндирго мацIги жиндирго цIваги буго. Дир мацI – гьеб магIарул мацI буго. Гьеб дие бокьула. Бокьула гьитIинаб халкъалъул гIагараб мацI. ТIинал мугIруздаги месед-якъут батулилан абулеб геологазда дун божула. ГIадамазе жидерго мацI хирияб бугин абураб жо ккола эбел-инсуе лъималги лъималазе эбел-эменги хириял ругин абураб гIадаб жо.

*(Расул ХIамзатов «Дир Дагъистан» («МацI»))*

|  |
| --- |
| ***ТIаса бищун, ЦО тIадкъай т1убай: 1.1 яги 1.2. Жавабазул 2 бланкалда тIаса бищараб тIадкъаялъул номер хъвай ва магIнаялъул рахъалъ цоцада хурхараб битIараб жаваб кье (3–5 предложение). Гьаниб кьураб тексталъул кьучIалда, жавабалъе далил баче.*** |

1.1. Кинаб пикру загьир гьабулеб бугеб авторас мацIалдехун?

1.2 «Щибав чи жиндир рагIабазул бетIергьанлъун вукIине ккола» абураб авторасул пикру кин нужеда бичIчIулеб?

|  |
| --- |
| ***ТIаса бищун, ЦО тIадкъай тIубай: 2.1 яги 2.2. Жавабазул 2 бланкалда тIаса бищараб тIадкъаялъул номер хъвай. ТIадкъаялда рекъон анализ гьабе гьаниб кьураб асаралъул цогидаб бутIаялъул ва магIнаялъул рахъалъ цоцада хурхараб битIараб жаваб кье (3–5 предложение). Гьаниб кьураб тексталъул кьучIалда, жавабалъе далил баче.*** |

2.1 Эпиграфалъе росарал рагIабаз инсанасул кинаб гIамал-хасият рагьулеб бугеб?

2.2 «Бицуна»: абураб абзацалда данде кколеб лъугьа-бахъингун ( цогидаб асаралдаса, гIумруялдаса) мисал баче.

|  |
| --- |
| ***Гъоркьехун кьураб асарги цIалун, 3.1 яги 3.2, гьединго 4 тIадкъаял тIуразаре.*  *ТIадкъаял тIуразабулаго авторасул пикру хисизабуге ва гъалатIал риччаге. Адабияталъул хъвай-хъвагIаялъул нормабиги цIунун, жавабал берцинго ва ричIчIуледухъ хъвай.*** |

РАКЬ

Чан гIалимчиясул гIелмудал керен,

Дуда жаниб бачун, ракьде буссараб;

Чан устарасулдай меседил кверал,

Каранда тIадги лъун, хIурде руссарал.

Чан чIухIарав хандай, пахрулъи цIакъав,

Жидер сихI-махI тIагIун, жанир турарал;

Чан гIакъиласулдай рекIел хиялал,

Хвалица xlop гьарун, духъе руссарал.

Чан гьудул-гьалмагъдай, чан рос-лъадидай,

Цоцалъ гIищкъу тIокIал ратIа гьарурал;

Чан чIухIи бергьарал, гьава кIудиял,

ХIайран хутIизарун, дуца зурарал.

Мун гIадаб бергьараб, гIадлу битIараб,

Чи бащад гьабулеб щибго бихьичIо,

-Мискин-пакъир, залим, вали, наибги,

БатIа гьаричIого, жанир рачунеб.

*(Инхоса ГIалихIажияв)*

|  |
| --- |
| ***ТIаса бищун, ЦО тIадкъай тIубай: 3.1 яги 3.2. Жавабазул 2 бланкалда тIаса бищараб тIадкъаялъул номер хъвай. ТIадкъаялда рекъон анализ гьабе гьаниб кьураб асаралъул цогидаб бутIаялъул ва магIнаялъул рахъалъ цоцада хурхараб битIараб жаваб кье (3–5 предложение). Гьаниб кьураб тексталъул кьучIалда, жавабалъе далил баче.*** |

3.1. Кинал пикраби авторас кочIолъ загьир гьарун ругел?

3.2. КечI пасихIлъизе авторас кинал къагIидаби хIалтIизарун ругел?

гьабе

|  |
| --- |
| ***Жавабазул 2 бланкалда тIадкъаялъул 4 номер хъвай. ТIадкъаялда рекъон анализ гьабе кIиябго асаралъул ва магIнаялъул рахъалъ цоцада хурхараб битIараб жаваб кье (5-8 предложение). КIиябго тексталъул анализалъул хIасилалда, дурго пикру загьир гьабе.*** |

4. Мунги АхIмадил ва Ирчи Хъазахъил асаразулъ гIемерисезул гIумру кинаблъун бихьизабулеб бугеб, релълъараб щиб бугеб?

ВЕКЬАРУХЪАНАСУЛ КЕЧI

Ниж гьаб хъутаналде, хъарпуз бекьизе,

Ракь лъикIаб бакIилан, рачIун рукIана.

РоцIараб къоялъул бакъухъ хIасралъун,

ХIалтIизе щварал ниж – анищ хIорлъана.

Гьури багъарана, бакъул нур свана,

БецIаб наккIкIул цIуна, цIорона гьава;

Гьабун иш лъугьинчIо, унеб буго къо,

Оцазги хер квине инкар гьабуна.

Мекъсаги ралагьун, рахъги цIачIого,

ЧIана ахирги гьел – пуруц цIадаб лъе.

Гьаб дунял сверана дица гIемераб,

НижгIан талихI къараб къавм данде чIвачIо.

Щорой кутаклъана, квачги цIикIкIана,

Рокъоре рачIунеб нухги къосана.

(Ирчи Хъазахъ)

2 бутIа

|  |
| --- |
| ***Гъоркьехун кьурал (5.1–5.5) сочинениязул темабазул ЦО тIаса бище ва жавабазул 2 бланкалда гьелъул номер хъвай.***  ***Сочинениялъул тема тIубан, гIатIидго ва киналго рахъал хIисабалде росун рагье.***  ***Нужерго пикру тексталъул кьучалда баян гьабе***  ***Сочинениялъул композиция магIна ва тартиб хвезе биччачIого ургъе.***  ***БитIун, бацIцIадго, гъалатI биччачIого сочинение хъвазе хIаракат бахъе.***  ***Сочинение гIуцIцIун букIине ккола 120-150 рагIудаса. 100 рагIудаса гъоркье ккани 0 балл щола.*** |

5.1 Саба-Меседолги Баланурилги релълъарал ва данде кколарел рахъал?

5.2 Сундулъ бугеб Расул ХIамзатовасул поэзиялъул цIилъи?

5.3 ЧIанкIал ва МахIмудил асаразулъ чIужугIаданалъул сипат.

5.4 ГIабдулмажид Хачаловасул лирикаялда жаниб КIудияб ВатIаниб рагъул тема.

5.5 ГIагараб тIабигIаталъул хIакъалъулъ дир пикраби.